Geen planne om SAL te sluit, sê ANCArgieffoto Die ANC sal met sy alliansievennote dringende en volhoubare stappe bespreek om probleme te takel by staatsbeheerde ondernemings as strategiese bates in die ekonomie, het die party Sondag gesê. “Daar is benadruk dat daar geen planne is om die Suid-Afrikaanse Lugdiens (SAL) te sluit nie. Die fokus is nou om die uitdagings te takel wat die nasionale lugredery teister,” het die ANC in ŉ verklaring gesê ná ŉ vergadering van sy nasionale uitvoerende komitee (NUK). Dit volg ná die minister van finansies se uitlating vandeesweek dat dit nie langer die moeite werd is om die Suid-Afrikaanse Lugdiens (SAL) te probeer red nie. Hy het tydens ‘n beleggerskonferensie in New York gesê die beste raad is om die lugredery toe te maak. Die NUK het bygevoeg die land en party “beweeg uit ŉ baie moeilike tyd in ons geskiedenis” en “die beweging moet groot stappe doen om sy posisie as leier van die samelewing te herbou en te behou”. Die NUK het ook die belangrikheid van sy missie in die huidige fase benadruk om weer op die pad na ekonomiese herstel en transformasie te kom. “Die NUK het sy vasberadenheid benadruk om vinnig te reageer op sy resolusies oor grond- en landbouhervorming en om die kwessies van water en sanitasie, dienslewering en mense se betrokkenheid in plaaslike regering, werkloosheid onder die jeug en ander kwessies wat noodsaaklik is om die lewens van Suid-Afrikaners, veral armes, te verbeter, aan te roer,” lui die verklaring. Die NUK neem ook kennis van besware deur nasionale groepe, veral die bruin en Indiër-gemeenskappe, oor hul gevoelens van marginalisering en uitsluiting. “Wat betref korrupsie en om integriteit te herstel, bevestig die NUK sy teleurstelling met die impak van die VBS Mutual Bank-kwessies op die lewens van gewone mense oor die land heen, veral in Limpopo en Vhembe. Diegene wat skuldig is, sal vervolg word. Die NUK neem kennis van die werk van die nasionale integriteitskommissie van ANC-lede wat in die VBS-saak geïmpliseer word en verwys die verslag na die nasionale werkskomitee vir volledigheid en afhandeling. “Die NUK benadruk sy ondersteuning aan die Zondo-kommissie wat ondersoek instel oor staatskaping om die waarheid te onthul en om seker te maak so iets gebeur nie weer nie. Die ANC gee sy samewerking aan die kommissie en moedig sy lede aan om ook met die kommissie saam te werk.”